Casa Naţională de Asigurări de Sănătate

REGULAMENT
de organizare şi funcţionare a Comisiei de experţi a Casei Naţionale de Asigurări de Sănătate pentru implementarea Programului naţional de hemofilie, talasemie şi alte boli rare
Publicat în: Monitorul Oficial Nr. 739 din 31 octombrie 2008

    I.1. Comisia de experţi a Casei Naţionale de Asigurări de Sănătate pentru implementarea Programului naţional de hemofilie, talasemie şi alte boli rare - Subcomisia de experţi pentru tratamentul specific talasemiei şi hemofiliei, denumită în continuare Comisie, are următoarele atribuţii:

    a) elaborează criteriile de eligibilitate, de excludere şi de prioritizare a pacienţilor cu hemofilie şi talasemie beneficiari de tratament în cadrul programului, criteriile de schimbare a tratamentului, precum şi planul de monitorizare;

    b) analizează trimestrial şi anual indicatorii realizaţi, raportaţi la nivelul Casei Naţionale de Asigurări de Sănătate (CNAS);

    c) analizează stocurile medicamentelor specifice tratamentului hemofiliei şi talasemiei, raportate la nivelul CNAS;

    d) evaluează şi fundamentează solicitarea de finanţare a programului (componenta corespunzătoare tratamentului bolnavilor cu hemofilie şi talasemie) în vederea elaborării proiectului de ordin pentru anul următor;

    e) aprobă în condiţii de eficienţă economică (buget aprobat) referatele de justificare pentru iniţierea şi continuarea tratamentului cu medicamentele care se eliberează cu aprobarea comisiilor de la nivelul CNAS, cuprinse în Programul naţional de hemofilie, talasemie şi alte boli rare, transmise de coordonatorii teritoriali ai programului împreună cu documentele necesare justificării propunerii de tratament. Dosarele bolnavilor cu talasemie transmise Comisiei pentru iniţierea şi continuarea tratamentului trebuie să cuprindă: referatul de justificare, parafat şi semnat de medicul coordonator teritorial, datele de identitate ale bolnavului (inclusiv adresă şi telefon), informaţii privind evoluţia bolii, investigaţiile care susţin diagnosticul, respectiv analize biologice recente. Dosarele complete vor fi transmise la CNAS, în timp util, iar referatele de justificare vor avea număr de înregistrare cu antetul casei de asigurări de sănătate respective, astfel încât toţi pacienţii să fie luaţi în evidenţă atât în teritoriu, cât şi la CNAS. Pentru dosarele incomplete întreaga responsabilitate pentru disfuncţionalităţi în asigurarea tratamentului revine în exclusivitate medicului curant şi medicului coordonator în evidenţa cărora se află bolnavii cu talasemie. Comisia nu emite aprobări de terapie retroactive;

    f) Comisia poate solicita coordonatorilor teritoriali ai programului completarea dosarului unui bolnav cu documente justificative privind evoluţia bolii şi terapia administrată, boli asociate etc.;

    g) transmite, prin fax, referatele aprobate caselor de asigurări de sănătate, respectiv medicului coordonator de program, în termen de două zile lucrătoare de la aprobare.

    2. În vederea îndeplinirii atribuţiilor sale, Comisia va avea întâlniri lunare şi, după caz, întâlniri extraordinare, la convocarea preşedintelui Comisiei sau a preşedintelui CNAS.

    3. Circuitul informaţiei şi al documentelor va fi asigurat de secretarul Comisiei.

    II.1. Comisia de experţi a Casei Naţionale de Asigurări de Sănătate pentru implementarea Programului naţional de hemofilie, talasemie şi alte boli rare - Subcomisia de experţi pentru tratamentul bolnavilor cu mucoviscidoză (fibroză chistică) denumită în continuare Comisie are următoarele atribuţii:

    a) stabileşte schemele terapeutice pentru bolnavii cu mucoviscidoză beneficiari de program conform normelor europene cuprinse în Ghidul de management în mucoviscidoză (fibroză chistică);

    b) elaborează criteriile de eligibilitate, de excludere şi de prioritizare a pacienţilor cu mucoviscidoză, beneficiari de tratament în cadrul programului, criteriile de schimbare a tratamentului, precum şi planul de monitorizare;

    c) propune repartiţia numărului de bolnavi cu mucoviscidoză pe centrele regionale de mucoviscidoză şi judeţele arondate acestora, prin care se derulează programul;

    d) analizează semestrial şi anual indicatorii realizaţi, raportaţi la nivel CNAS;

    e) stabileşte metodologia de derulare a programului pentru bolnavii cu mucoviscidoză;

    f) evaluează şi fundamentează solicitarea de finanţare a programului (componenta corespunzătoare tratamentului bolnavilor cu mucoviscidoză) în vederea elaborării proiectului de ordin pentru anul următor.

    2. În vederea îndeplinirii atribuţiilor sale, Comisia va avea întâlniri lunare şi, după caz, întâlniri extraordinare, la convocarea preşedintelui Comisiei sau a preşedintelui CNAS.

    3. Circuitul informaţiei şi al documentelor va fi asigurat de secretarul Comisiei.

